لحسين جانطي

الرايس لحسين بن عبد الله بن براهيم أومالك، لمعروف ب سميت لحسين جانطي (بتاشلحيت: ⵍⵃⵓⵙⵉⵏ ⵊⴰⵏⵟⵉ، تولد عام 1900 - مات نهار 20 دجنبر 1975) كان مغني و شاعر و رايس مغريبي من قبيلة إشتوكن، تيغني بالشلحة على لوتار و الرباب. جانطي كان معروف بسميت الشاعر لمقاوم ولاّ الرايس د لمقاومة.
 لأصل د سميتو 
ملّي كان صغير، خدم لحسين عند واحد لفرانساوية، و كان مهدب و ضريّف معاها، و سمّاتو "جونتي" (اللي هي ضريّف ب لفرانساوية). داكشي علاش بداو الناس كيسمّيو جانطي.
 حياتو 
تولد لحسين جانطي عام 1900 ف دوار "إمزيلين" ف النواحي د بيوݣرى، ف لقبيلة د إشتوكن ف سوس. من صغرو كانت عزيزة عليه لموسيقا و كان كيضرب لوتار و الرباب. ولكن حيت كانت عائلتو ما فحالهاش، مشا للدار لبيضا هو و خوه مبارك باش يخدمو. تمّا بانليه لإستعمار و شاف لفرق بين لعيشة د لمغاربة و لفرانساويين اللي مستعمرينهوم.

من ديك الساعة جا للحسين لحس لوطني، خرج من لخدمة و ولاّ رايس تيدور ف لمدون و الدواور و تيخرّج لقصايد على لإستعمار و لخونة، و تيشجع الناس باش يناضلو و يتورو. بسباب هاد لمقاومة ديالو، دخل جانظي بزاف د لمرات للحبس، ف الدار لبيضا و تيزنيت و أڭادير. آخر مرّة تسجن كانت ف 1953 و موراها دارتو فرانسا ف لإقامة بزز ف الدوار ديالو، اللي بقا فيه تا ستاقل لمغريب ف 1956.
 كتوبا عليه 
ف 2015، خرّج محمد مستاوي كتاب فيه 122 صفحة ب لعربية، سميتو "منتخبات من شعر المقاوم الرايس الحسين جانطي"، تيهضر على لقصايد والشعر اللي كتب لحسين جانطي ضد لإستعمار لفرانساوي.
 مصادر 

تصنيف:بيوغرافيا د رجال
تصنيف:مغني بتاشلحيت
تصنيف:زيادة 1900
تصنيف:وفيات 1975
تصنيف:شاعير مغريبي
تصنيف:مقالات فيها مصدر و 3000 بايت